ไทยพาณิชย์มอง จังหวะเข้าซื้อหุ้นมั่นใจ1,200จุด
บลจ.ไทยพาณิชย์ แนะหุ้นลงแรงจังหวะซื้อ เชื่อต่างชาติกลับดัชนีปีนี้เข้าเป้า 1,200 จุด
18 ส.ค. 2554

บลจ.ไทยพาณิชย์ แนะหุ้นลงแรงจังหวะซื้อ เชื่อต่างชาติกลับดัชนีปีนี้เข้าเป้า 1,200 จุด 
พรรคไหนชนะเศรษฐกิจเดินหน้า เชียร์ธนาคารบริโภคในประเทศ
นายสุชัย สุตภาคย์ ผู้อำนวยการอาวุโส ฝ่ายการลงทุนตราสารทุน บลจ.ไทยพาณิชย์ กล่าวว่า ราคาหุ้นที่ปรับตัวลดลงเป็นจังหวะดีในการเข้าซื้อ เชื่อว่านักลงทุนต่างชาติจะกลับมาลงทุนจากปัจจัยพื้นฐานเศรษฐกิจที่แข็งแกร่ง โดย บลจ.ไทยพาณิชย์คาดว่าดัชนีหุ้นปีนี้จะถึงเป้าหมาย 1,200 จุด
สำหรับผลการเลือกตั้งที่จะออกมา มองว่าไม่ว่าพรรคการเมืองใดจะได้จัดตั้งรัฐบาล เชื่อว่าเป็นผลดีต่อเศรษฐกิจ เนื่องจากทุกพรรคต้องการที่จะทำให้ประเทศเดินไปข้างหน้า ซึ่งจากสถานการณ์ปัจจุบันไม่น่าจะเกิดความรุนแรง 
“พอร์ตกองทุนภายใต้การบริหารของบริษัทยังลงทุนในหุ้นในสัดส่วนมากกว่า 90% ซึ่งจังหวะที่ดัชนีปรับตัวลง ถือเป็นโอกาสที่น่าสนใจเข้าซื้อหุ้นเพิ่ม” นายสุชัย กล่าว 
สำหรับหุ้นที่น่าสนใจซื้อ ได้แก่ หุ้นกลุ่มธนาคารพาณิชย์ ที่สินเชื่อขยายตัวได้จากการลงทุนของภาคเอกชน หุ้นที่เกี่ยวข้องกับการบริโภคภายในประเทศ คือ กลุ่มค้าปลีกและอาหาร ซึ่งราคาหุ้นขยับขึ้นต่อเนื่องสะท้อนภาพของธุรกิจให้อยู่ในทิศทางที่ดี ขณะที่หุ้นกลุ่มอสังหาริมทรัพย์ก็น่าสนใจลงทุนหากอัตราดอกเบี้ยนโยบายปีนี้จะอยู่ที่ 3.5% ตามที่ประเมินไว้ทั้งปี 
ขณะเดียวกันมองว่าเศรษฐกิจโลกน่าจะฟื้นตัวได้ แม้มีความกังวลจากการฟื้นตัวเศรษฐกิจสหรัฐ แต่ยังเชื่อว่าผู้ที่เกี่ยวข้องจะไม่ปล่อยให้เศรษฐกิจสหรัฐล้มลง โดยในช่วงเดือน ส.ค.นี้จะต้องติดตามการประชุม เพื่อขยายเพดานหนี้ของสหรัฐ ซึ่งหากไม่สามารถเปลี่ยนแปลงได้อาจจะประสบปัญหา แต่การปรับดังกล่าวจะทำแบบค่อยเป็นค่อยไป ขณะที่ปัญหาหนี้สาธารณะในยุโรปเชื่อว่าจะได้รับความช่วยเหลือในที่สุด